# Aparato respiratorio

# Función principal

O aparato respiratorio é o encargado de obter o osíxeno, que é unha substancia fundamental para vivir. Sen osíxeno, as nosas células non poderían producir enerxía e o corpo deixaría de funcionar.

As súas funcións principais son:

- Captar osíxeno e levalo ata o sangue.
- Expulsar o dióxido de carbono producido polo organismo.
- Permitir a capacidade de falar e emitir sons.
- Filtrar o aire que respiramos para así protexernos.
- Quentar e humedecer o aire que respiramos.

## Lectura facilitada

O aparato respiratorio axuda a coller o osíxeno que necesitamos para vivir.

Sen osíxeno, as células non poden crear enerxía.

Se as células non funcionan, o corpo tampouco funciona.

Estas son as funcións principais do aparato respiratorio:

Colle o osíxeno do aire.

Leva o osíxeno ata o sangue.

Expulsa o dióxido de carbono do corpo.

Axuda a falar e a facer sons.

Filtra o aire que respiramos.

Quenta o aire que entra no corpo.

Humedece o aire para que non faga dano.

## Audio

audio/mpeg

# Unha viaxe polo aparato respiratorio

A respiración realízase seguindo un proceso que consiste en:

- Inspiración: o aire entra polas fosas nasais ou a boca ata os pulmóns.
- Intercambio de gases: nos alvéolos, cáptase o osíxeno do aire, que pasa ao sangue.
- Expiración: o dióxido de carbono expúlsase.

As partes do organismo involucradas neste proceso son:

- As vías respiratorias: Son as encargadas de transportar o aire. Distínguense:
  - Fosas nasais e boca: por onde entra o aire. O nariz quenta, limpa e humedece o aire antes de que vaia cara aos pulmóns.
  - Farinxe e larinxe: tubos que levan o aire cara á traquea. Na larinxe están as cordas vocais.
  - Traquea: un tubo que baixa polo pescozo e leva o aire aos bronquios.
- Pulmóns: os órganos principais da respiración. Dentro deles ocorren estes intercambios. Atópanse:
  - Bronquios e bronquíolos: Os bronquios son dúas ramas da traquea que van a cada pulmón. Dentro dos pulmóns, divídense en tubos máis pequenos chamados bronquíolos.
  - Alvéolos pulmonares: Son pequenos saquiños onde se produce o intercambio de gases: o osíxeno pasa ao sangue e o dióxido de carbono sae do sangue para ser expulsado.
- Diafragma: é un músculo que axuda a que os pulmóns se expandan ao inspirar e se contraian ao expulsar o aire.

## Lectura facilitada

A respiración é un proceso que segue varios pasos.

Este proceso permite que collemos osíxeno e expulsemos dióxido de carbono.

As fases da respiración son:

– Inspiración:

O aire entra polo nariz ou pola boca.

O aire chega ata os pulmóns.

– Intercambio de gases:

O osíxeno pasa dos alvéolos ao sangue.

O sangue leva o osíxeno ás células.

– Expiración:

O dióxido de carbono sae do corpo.

Expúlsase polo nariz ou pola boca.

Partes do corpo que interveñen na respiración:

Vías respiratorias:

Levan o aire cara aos pulmóns.

Inclúen varias partes:

– Fosas nasais e boca:

Por aquí entra o aire.

A nariz quenta, limpa e humedece o aire.

– Farinxe e larinxe:

Son tubos que levan o aire ata a traquea.

Na larinxe están as cordas vocais.

– Traquea:

É un tubo que baixa polo pescozo.

Leva o aire ata os bronquios.

Pulmóns:

Son os órganos máis importantes da respiración.

Dentro dos pulmóns ocorren os intercambios de gases.

– Bronquios e bronquíolos:

Os bronquios son dúas ramas da traquea.

Cada unha vai a un pulmón.

Dentro dos pulmóns, os bronquios divídense en tubos máis pequenos chamados bronquíolos.

– Alvéolos pulmonares:

Son saquiños moi pequenos.

Aquí o osíxeno entra no sangue.

O dióxido de carbono sae do sangue para ser expulsado.

Diafragma:

É un músculo que está debaixo dos pulmóns.

Axuda a que os pulmóns se expandan cando entra o aire.

Tamén axuda a que se contraian cando sae o aire.

Preme para ver un vídeo.

## Audio

audio/mpeg

## Preme para ver un vídeo explicativo

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)